Seks udvalgte amatørbagere holder i disse timer vejret. I morgen torsdag skal det nemlig afgøres, hvem af dem, der har lavet Nordjyllands bedste fastelavnsbolle. Flere nordjyder er kommet med deres bud på de traditionsrige boller. Vores tre dommere har udvalgt seks finalister, der skal dyste om den endelige titel i morgen. Det bliver afgjort ved en blindsmagning - og der er blandt andet marcipan, hindbær og hasselnødder at smage efter. En af dommerne er TV2 Nords sponsor- og eventmanager, Lars Bisgaard Andreasen, og han har lagt en taktik i forhold til, hvad han går efter, når han skal sætte tænderne i fastelavnsbollerne. - Jeg går efter krummen, og så kan jeg godt lide, at den ser godt ud, og den må gerne smage af noget. Og så må der gerne være godt med guf i, siger Lars Bisgaard Andreasen. Han afslører, at han har tænkt sig at møde op til konkurrencen på tom mave - og er iøvrigt helt frisk på opgaven. Det hele bliver sendt direkte på TV2 Nord Salto, vores Facebookside og tv2nord.dk. Og det er torsdag klokken 12, det bliver afsløret, hvem der har lavet Nordjyllands bedste fastelavnsbolle.

Referat:
Lars Bisgaard Andreasen er dommer, når seks udvalgte amatørbagere torsdag dyster om at lave Nordjyllands bedste fastelavnsbolle, og han ved godt, hvad han går efter.